**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 13.10.2025, ora 08.00 – 14.10.2025, ora 08.00**

**I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 14.10.2025, ora 08.00**

**RÂURI:**

**Debitele au fost, în general, în scădere,** exceptând râurile din bazinele hidrografice: Crasna, Barcău, Crișul Repede, Bârzava, Caraș, Nera, Cerna, Jiu, unde au fost relativ staționare, iar pe cursurile inferioare ale râurilor Urlui și Călmățui, au fost în creștere prin propagare.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (în jurul și peste normalele lunare multianuale) pe râurile din bazinul Ialomița, bazinele superioare ale Sucevei și Buzăului, bazinele superioare și mijlocii ale Oltului, Moldovei și Trotușului, pe afluenții din bazinul mijlociu al Bistriței și pe cele din Dobrogea și mai mici (sub 30%) pe râurile din bazinele hidrografice: Tur, Crasna, Crișul Negru, Moravița, Caraș, Nera și Cerna.

Pe fondul unor debite mari în bazinul Urlui, datorită precipitațiilor anterioare, cumulat, însemnate cantitativ și propagării se situează peste **COTA DE ATENȚIE** râul Urlui la stația hidrometrică Furculești (150+5) – jud. TR.

**Debitele vor fi, în general, în scădere,** exceptând râurile din bazinele hidrografice: Tur, Crasna, Barcău, Crișuri, Bega, Timiș, Bârzava, Caraș, Nera, Cerna, Jiu, Bârlad, Prut și cele din Dobrogea, unde vor fi staționare.

Sunt posibile creșteri, izolate de niveluri și debite, pe unele râuri mici din zonele de munte, ca urmare a precipitațiilor, slabe cantitativ, prognozate.

Nivelurile pe râuri la stațiile hidrometrice, se vor situa sub **COTELE DE ATENȚIE**.

**DUNARE:**

**Debitul la intrarea în țară (secțiunea Baziaș) în** **intervalul 13 – 14.10.2025, a fost în creștere (2800 m3/s), sub media multianuală a lunii octombrie (3850 m3/s).**

În aval de Porţile de Fier, debitele au fost în creștere pe sectorul Gruia – Tr. Măgurele și în scădere pe sectorul Zimnicea – Tulcea.

D**ebitul la intrarea în** **țară (secțiunea Baziaș) va fi în creştere (2900 m3/s).**

În aval de Porțile de Fier, debitele vor fi în creştere pe sectorul Gruia – Giurgiu și în scădere pe sectorul Oltenița - Tulcea.

**2.** **Situaţia meteorologică în intervalul 13.10.2025, ora 08.00 – 14.10.2025, ora 08.00**

**În ţara,** vremea a fost rece și cu nebulozitate în general persistentă în jumătatea de nord a țării, iar în cea sudică cerul a fost variabil cu perioade de senin ziua, condiții în care valorile termice s-au situat în jurul celor normale, însă spre seară și noaptea s-a acoperit treptat. A plouat slab cantitativ în cea mai mare parte a Moldovei și a zonelor montane, local în Maramureș, Transilvania, Muntenia și Dobrogea și pe arii restrânse în Crișana. La altitudini de peste 1900 m au fost precipitații sub formă de lapoviță și ninsoare. Vântul a suflat slab și moderat, cu intensificări în masivele montane sudice și estice, iar ziua pe alocuri și în est, sud-est și sud-vest, cu rafale în general de 40...55 km/h. Este strat de zăpadă pe crestele montane și măsura *în platformele stațiilor meteorologice,* până la 51 cm la Vf. Omu și 29 cm la Bâlea-Lac. Temperaturile maxime s-au încadrat între 9 grade la Satu Mare și 21 de grade la Turnu Măgurele, Titu, Ploiești, București Filaret și Băneasa și la Mangalia, iar la ora 6 se înregistrau valori termice cuprinse între 0 grade la Joseni și 13 grade la Constanța-dig. Noaptea pe suprafețe mici a fost ceață cu precădere în regiunile intracarpatice și cu totul izolat brumă.

***Observație:*** *au fost emise* ***4 atenționări cod galben pentru fenomene meteorologice periculoase imediate****.*

**La Bucureşti,** vremea s-a menținut normală termic pentru a doua decadă a lunii octombrie. Cerul a fost temporar noros, iar noaptea, trecător a plouat slab. Vântul a suflat slab și moderat. Temperatura maximă a fost de 20 de grade la Afumați și 21 de grade la Băneasa și Filaret, iar la ora 6 se înregistrau 9 grade la Afumați și Băneasa și 10 grade la Filaret.

**3. Prognoza meteorologică în intervalul 04.10.2025, ora 08.00 – 05.10.2025, ora 08.00**

**În ţara,** valorile termice vor fi în scădere față de intervalul anterior, astfel că vremea va deveni rece pentru această perioadă în cea mai mare parte a țării. Cerul va fi variabil, cu înnorări și ploi local la munte, pe areale mici în sud, est și centru și cu totul izolat în rest. La altitudini mari vor fi precipitații mixte. Vântul va sufla slab și moderat, cu unele intensificări pe crestele montane. Temperaturile maxime vor fi cuprinse în general între 11 și 18 grade, iar cele minime se vor situa între 1 și 10 grade. Dimineața și noaptea izolat va fi ceață, iar în depresiuni vor fi condiții de brumă.

**La Bucureşti,** valorile termice vor fi în scădere față de intervalul anterior, astfel că se vor situa sub normele caracteristice datei.

Cerul va prezenta înnorări și trecător va ploua slab. Vântul va sufla slab și moderat. Temperatura maximă va fi de 14...16 grade, iar cea minimă va fi de 7...8 grade. Vor fi condiții de ceață.

**4. Informare nivometeorologică pentru perioada 13.10.2025 ora 21 - 16.10.2025 ora 21 - la peste 2000 m -.**

**Munții Făgăraş și Bucegi**

**La peste 2000 m:** în masivele Făgăraș și Bucegi, la peste 2000 m se întâlnește un strat consistent de zăpadă acumulată în prima decadă a lunii și umezită, cu grosimi în general de 20-50 cm, strat care prezintă pe alocuri cruste de gheață. Temperaturile diurne, care se vor menține și zilele următoare ușor pozitive între 2000 m și 2300 m la orele amiezii, vor umezi în continuare stratul în cursul zilei, ceea ce poate conduce la unele curgeri. În cursul nopților și al dimineților, la suprafața stratului se vor forma unele cruste de gheață, care la altitudini de peste 2300 m vor persista și în timpul amiezelor. Pe anumite văi se întâlnesc acumulări sau troiene de grosimi mai mari, ce ating izolat 60-80 cm. În aceste condiții se vor semnala unele curgeri și avalanșe de dimensiuni mici, izolat medii, riscul fiind amplificat la supraîncărcări. Temporar se vor mai semnala ninsori, în general slabe cantitativ.

**La altitudini de 1800-2000 m,** stratul de zăpadă are o coeziune bună cu solul, este umezit și de dimensiuni reduse. Cu totul izolat pot apărea unele curgeri, în special pe văile ce coboară din altitudine..

**CARPAȚII ORIENTALI, OCCIDENTALI, VESTUL CARPAȚILOR**

**În Carpații Orientali și în vestul celor Meridionali,** la peste 1800 m se întâlnește un strat de zăpadă de grosimi reduse, local de peste 10 cm în zona crestelor. Zăpada este umezită și prezintă în general o coeziune bună cu solul. În cursul nopților și dimineților se vor forma temporar unele cruste de gheață la suprafața stratului. Temperaturile diurne, ușor pozitive, vor duce la umezirea suplimentară și la tasarea stratului actual. Trecător va mai ninge slab..

**PROGNOZA VREMII ÎN INTERVALUL 13.10.2025 ora 21 - 16.10.2025 ora 21:**

Vremea va fi rece pentru această perioadă, iar cerul temporar noros. Local va ploua, în general slab, iar mai ales la peste 1700 m, se va semnala temporar lapoviță și ninsoare. Vântul va sufla slab și moderat, cu intensificări temporare de 30-40 km/h în zonele de creastă. Trecător se va semnala ceață.

**II. CALITATEA APELOR**

**2.1. Pe fluviul Dunarea**

Nu au fost semnalate evenimente deosebite.

**2.2. Pe râurile interioare**

***Sistemul de Gospodărire a Apelor Suceava*** informează despre producerea, în data de 13.10.2025, la ora 12.00, unei poluări accidentale pe cursul de apă a pârâului Strâmbu, pe raza Comuna Moara, jud. Suceava, cu apă uzată menajeră neepurată de culoare cenușie și miros specific, cauzată de deversarea de ape dintr-un cămin amplasat pe rețeaua de canalizare înainte de intrarea în stația de epurare.

Conform rezultatelor finale ale analizelor pe probele de apă prelevate, se observă următoarele:

-Apa pârâului Strâmbu, amonte de evacuare, se încadreaza în clasa a II-a de calitate raportat la indicatorului oxigen dizolvat și reziduu filtrat, restul indicatorilor analizați se încadrează în clasa I;

-Apa pârâului Strâmbu, aval de evacuare, se încadrează in clasa a III-a de calitate, conform mojorității indicatorilor analizați;

-Probele de apă uzată, prelevate din căminul amplasat amonte de stația de epurare și din apa ce deversează în pârâul Strâmbu, din șanțul aval de stația de epurare, prezintă depășiri la majoritatea indicatorilor analizați;

-Apa pârâului Frumoasa, la aprox. 800 de metri aval de stația de epurare, se încadresază în clasa a IV-a de calitate, conform indicatorilor amoniu și detergenți.

Se va reveni cu informaţii suplimentare.

**2.3. Pe Marea Neagra**

Nu au fost semnalate evenimente deosebite.

**III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2(dioxid de sulf), ale pragurilor de alertă și informare pentru O3 (ozon) și ale valorii limită zilnice pentru PM10 (pulberi în suspensie cu diametrul < 10 microni) (50 µg/mc).

**3.2. În domeniul solului şi vegetaţiei**

Nu au fost semnalate evenimente deosebite.

**3.3. În domeniul supravegherii radioactivităţii mediului**

Nu au fost semnalate evenimente deosebite.

**3.4. În municipiul Bucureşti**

Nu au fost semnalate evenimente deosebite.

**DIRECȚIA COMUNICARE ȘI DIGITALIZARE**